Document ID: 32007D0009

KOMMISSIONENS BESLUTNING
af 18. december 2006
om ændring af beslutning 2005/779/EF om dyresundhedsforanstaltninger til beskyttelse mod smitsomt blæreudslæt hos svin i Italien
(meddelt under nummer K(2006) 6574)
(EØS-relevant tekst)
(2007/9/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4, og
ud fra følgende betragtninger:
(1)
Kommissionens beslutning 2005/779/EF af 8. november 2005 om dyresundhedsforanstaltninger til beskyttelse mod smitsomt blæreudslæt hos svin i Italien (2) blev vedtaget, efter at denne sygdom var brudt ud i Italien. I nævnte beslutning fastsættes dyresundhedsbestemmelser vedrørende smitsomt blæreudslæt hos svin for regioner i denne medlemsstat, der er anerkendt som fri for denne sygdom, og for regioner, der ikke er anerkendt som fri for sygdommen.
(2)
På baggrund af de oplysninger, som Italien nu har fremlagt, bør de foranstaltninger, der er fastsat i beslutning 2005/779/EF for så vidt angår overvågning på bedrifter og samlesteder, og navnlig for så vidt angår de undersøgelser og prøveudtagninger, der skal foretages, øges for at forebygge spredningen af sygdommen. Endvidere bør flytning af svin fra bedrifter og regioner, der ikke er anerkendt som fri for smitsomt blæreudslæt hos svin, gøres mere restriktiv.
(3)
Beslutning 2005/779/EF bør derfor ændres i overensstemmelse hermed.
(4)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2005/779/EF foretages følgende ændringer:
1)
I artikel 5 affattes den indledende sætning i stk. 2 således:
»2. På bedrifter, hvor der holdes avlssvin, udtages der med følgende intervaller prøver af 12 tilfældigt udvalgte avlssvin eller af alle avlssvin, hvis der er færre end 12 avlssvin på bedriften, med henblik på serologisk undersøgelse.«
2)
Artikel 6 affattes således:
»Artikel 6
Overvågning i regioner, der ikke er anerkendt som fri for smitsomt blæreudslæt hos svin
1. Italien sikrer, at prøveudtagning og kontrol med henblik på at påvise smitsomt blæreudslæt hos svin gennemføres som fastsat i stk. 2, 3 og 4 i regioner, der ikke er anerkendt som fri for smitsomt blæreudslæt hos svin.
2. Artikel 5, stk. 2, gælder for bedrifter, der er anerkendt som fri for smitsomt blæreudslæt, og hvor der holdes avlssvin.
3. På bedrifter, der er anerkendt som fri for smitsomt blæreudslæt, og hvor der ikke holdes avlssvin, udtages to gange om året prøver af 12 tilfældigt udvalgte svin eller af alle svin, hvis der er færre end 12 svin på bedriften, med henblik på serologisk undersøgelse.
4. På samlesteder for svin udtages der fra alle stier, hvor der normalt holdes svin, hver anden måned prøver af fækalt materiale til virologisk undersøgelse.
Svin må ikke flyttes fra samlestederne, førend der foreligger negative resultater af disse prøver.«
3)
I artikel 7 foretages følgende ændringer:
a)
Stk. 1 affattes således:
»1. Italien sikrer, at stk. 3 og 4 overholdes i forbindelse med flytning af levende svin i Italien.«
b)
Stk. 2 udgår.
c)
Stk. 3 og 4 affattes således:
»3. Det er forbudt af flytte svin fra en bedrift, der ikke er anerkendt som fri for smitsomt blæreudslæt hos svin, førend bedriften er anerkendt som fri for denne sygdom.
4. Det er forbudt at flytte svin fra regioner, der ikke er anerkendt som fri for smitsomt blæreudslæt hos svin, til andre regioner i Italien.«
4)
Artikel 8, litra e), affattes således:
»e)
prøveudtagning og serologisk undersøgelse gennemføres som følger:
i)
mindst 28 dage efter flytningen udtages der prøver af svin på bestemmelsesbedriften, og der gennemføres serologisk undersøgelse af et antal svin, der er tilstrækkeligt til at påvise en prævalens af smitsomt blæreudslæt hos svin på 5 % med et konfidensinterval på 95 %; denne prøveudtagning skal omfatte svin, der flyttes til bestemmelsesbedriften, og der må ikke flyttes svin fra denne bedrift, før denne undersøgelse er gennemført med negative resultater
ii)
der udtages prøver af svin, der skal flyttes til et slagteri, inden for 10 dage før flytningen, og der gennemføres serologisk undersøgelse på et antal svin, der er tilstrækkeligt til at påvise en prævalens af smitsomt blæreudslæt hos svin på 5 % med et konfidensinterval på 95 %; disse svin må ikke flyttes fra oprindelsesbedriften, før undersøgelsen er gennemført med negative resultater.«
Artikel 2
Denne beslutning er rettet til medlemsstaterne.
Udfærdiget i Bruxelles, den 18. december 2006.

Labels: 7
0
18
6